"อุ๋ย"เดินสายดึงจีนพัฒนาอุตฯยาง
หม่อมอุ๋ย-จักรมณฑ์ เตรียมเยือนจีนทำเอ็มโอยูร่วมพัฒนาอุตฯ ยางครบวงจร ดึงจีนลงทุนในรับเบอร์ซิตี้
17 พ.ย. 2557

หม่อมอุ๋ย-จักรมณฑ์ เตรียมเยือนจีนทำเอ็มโอยูร่วมพัฒนาอุตฯ ยางครบวงจร ดึงจีนลงทุนในรับเบอร์ซิตี้
นายวีรพงศ์ ไชยเพิ่ม ผู้ว่าการการนิคมอุตสาหกรรมแห่งประเทศไทย (กนอ.) เปิดเผยว่า กนอ.เตรียมเดินทางไปเมืองชิงเต่า มณฑลชานตง ประเทศจีน กับคณะของ ม.ร.ว.ปรีดิยาธร เทวกุล รองนายกรัฐมนตรี และนายจักรมณฑ์ ผาสุกวนิช รมว.อุตสาหกรรม พร้อมด้วยนางอรรชกา ศรีบุญเรือง ปลัดกระทรวงอุตสาหกรรมและประธานบอร์ด กนอ. ระหว่างวันที่ 28-30 พ.ย. เพื่อลงนามบันทึกความเข้าใจ (เอ็มโอยู) ระหว่าง กนอ. และบริษัท รับเบอร์ แวลเล่ย์ กรุ๊ป เพื่อพัฒนาเครือข่ายความร่วมมือในอุตสาหกรรมยาง 
ทั้งนี้ จะมีการแลกเปลี่ยนองค์ความรู้ ซึ่งรับเบอร์ แวลเล่ย์ ได้พัฒนานิคมอุตสาหกรรมยางแบบครบวงจรในเมือง ชิงเต่า มีมหาวิทยาลัยวิจัยและพัฒนายางแปรรูปต่างๆ ขณะเดียวกันยังมีการลงทุนที่เป็นคลัสเตอร์ต่อเนื่องทำให้เกิดความ เข้มแข็ง ขณะที่ไทยมีการพัฒนานิคมอุตสาหกรรมยางที่จะรองรับการลงทุนเพื่อยกระดับราคายางในประเทศ ซึ่งคาดหวังว่าความร่วมมือจะพัฒนาไปถึงการดึงอุตสาหกรรมยางของจีนเข้ามาลงทุนด้วย 
สำหรับการลงนามครั้งนี้เป็นความต่อเนื่องจากที่นักลงทุนจีนในกลุ่มอุตสาหกรรม ยางจากมณฑลชานตง 30 บริษัท จะมาเยือนไทยระหว่างวันที่ 23-25 พ.ย.นี้ เพื่อศึกษาลู่ทางและการจับคู่ธุรกิจ รวมทั้งศึกษาพื้นที่นิคมอุตสาหกรรมของไทยที่มีศักยภาพ 
ผู้ว่าการ กนอ. กล่าวว่า สำหรับความคืบหน้าจัดตั้งนิคมอุตสาหกรรมเมืองยาง หรือรับเบอร์ซิตี้ที่ จ.สงขลา ซึ่งอยู่ระหว่างพัฒนาพื้นที่ที่เหลือ หรือเฟส 3 ประมาณ 755 ไร่ คาดว่าจะก่อสร้างเดือน ต.ค. 2558 จะเสร็จในปี 2560 และในอนาคต กนอ.มีแผนจะพัฒนานิคมฯเมืองยางที่มีอุตสาหกรรมครบวงจรทั้งต้นน้ำ-ปลายน้ำ ซึ่งในการดึงนักลงทุนต่างชาติเข้ามา กนอ.เตรียมจะพิจารณาสิทธิประโยชน์ต่างๆ ทางภาษีและไม่ใช่ภาษี โดยในรูปแบบที่ไม่ใช่ภาษีจะดูแลเรื่องระบบสาธารณูปโภค เช่น ไฟฟ้าและคลังสินค้า